ΖΩΡΖ ΣΑΡΗ: ‘’ ΚΑΙ ΠΑΛΙ ΣΤΟ ΣΧΟΛΕΙΟ’’

ΖΩΡΖ ΣΑΡΗ : ΒΙΟΓΡΑΦΙΚΑ



 Η πεζογράφος Ζώρζ Σαρρή γεννήθηκε στην Αθήνα το 1925 και πέθανε το 2012, από πατέρα Έλληνα και Γαλλίδα μητέρα. Συμμετείχε ενεργά στην Εθνική Αντίσταση. Το 1946, παραμονές του Εμφυλίου, έφυγε για το Παρίσι, όπου έζησε μέχρι το 1962, δημιουργώντας οικογένεια και ασχολούμενη με το θέατρο και τον κινηματογράφο. Επιστρέφοντας στην Αθήνα, και χωρίς να εγκαταλείψει το Θέατρο, στράφηκε στη λογοτεχνία. Έχει τιμηθεί με το Κρατικό Βραβείο Παιδικής Λογοτεχνίας για το έργο της Νινέτ το 1994.

3 Το έργο της/ Κριτική:

 Πρωτοεμφανίστηκε στο συγγραφικό πεδίο το 1969 με το μυθιστόρημα Ο θησαυρός της Βαγίας. Ακολούθησε μεγάλος αριθμός πεζογραφημάτων με επίκεντρο την προσωπικότητα και τον κόσμο των παιδιών και των εφήβων.

Η συγγραφέας έχει γραφή ρεαλιστική και αντλεί τα θέματά της από την ιστορική, πολιτική και κοινωνική εμπειρία και πραγματικότητα. Τα έργα της έχουν, σε μικρό ή μεγάλο βαθμό, αυτοβιογραφικό χαρακτήρα και χαρακτηρίζονται από ευγένεια, τρυφερότητα και ευαισθησία.

Έργα της:

Το ψέμα (1970)

Κόκκινη κλωστή δεμένη (1974)

Τα Γενέθλια (1977)

Τα στενά παπούτσια (1979)

Νινέτ (1993)

Ο χορός της ζωής (1998) κ.α.

 Κείμενο: ‘’Και πάλι στο σχολείο’’



 Υπόθεση μυθιστορήματος

 Δικτατορία του Μεταξά, λίγο πριν από τον Β΄ Παγκόσμιο Πόλεμο. Η Ζωρζ πηγαίνει για πρώτη φορά στο Γυμνάσιο, όπου δουλεύει ο πατέρας της. Πρόκειται για ένα ιδιωτικό σχολείο, όπου φοιτούν μόνο κορίτσια. Διευθύντρια και ιδιοκτήτρια, η Ερασμία Δελαπόρτα, μια αυστηρή και άκαμπτη γεροντοκόρη. Εκεί η Ζωρζ θα περάσει τα τρία χρόνια [τότε το γυμνάσιο ήταν εξατάξιο] του Γυμνασίου, χρόνια γεμάτα εμπειρίες, λύπες και χαρές. Θα αποκτήσει φιλίες που θα κρατήσουν για μια ζωή. Μαζί θα περάσουν πολλά, θα κάνουν κοριτσίστικες ζαβολιές, θα τσακωθούν, θα ξαναμονοιάσουν. Η Άλκη (Ζέη), η Αθηνά, η Αθηνούλα, η Αννούλα και η Ζωρζ δίνουν τον όρκο της αιώνιας φιλίας: Ε.Π. = ΕΝΩΜΕΝΕΣ ΠΑΝΤΑ.

 Θέμα:

 Το θέμα του αποσπάσματος είναι η γιορτινή ατμόσφαιρα της πρώτης μέρας στο σχολείο, μετά την ευχάριστη ανάπαυλα των θερινών διακοπών.

 Η συγγραφέας αναφέρεται στην ανεμελιά, την αισιοδοξία και την αθωότητα της εφηβείας, μέσα στο ιδιαίτερο κλίμα των σχολικών συναναστροφών. Αυτό που αναδύεται είναι η χαρά της ζωής και ο εφηβικός αυθορμητισμός, που κρατούν το φωτεινό πνεύμα του καλοκαιριού ακόμα και απέναντι στην αυστηρότητα των σχολικών πλαισίων. Ο αυθορμητισμός και ο ενθουσιασμός των θερινών αναμνήσεων διακόπτεται από την έναρξη της εκπαιδευτικής διαδικασίας. Ο σχολικός θεσμός αντιπροσωπεύεται από την αυστηρή και επιβλητική διευθύντρια, αλλά η παρουσία της προσιτής και όμορφης καθηγήτριας προκαλεί τα ζωηρά χειροκροτήματα και την ειλικρινή χαρά των μαθητριών. Τέλος, το θέμα της έκθεσης που τους ανέθεσε η καθηγήτρια πυροδοτεί τον ενθουσιασμό τους και τη διάθεση της πρωταγωνίστριας για πολύ καλύτερη επίδοση από την περσινή, καθώς νιώθει άσχημα που είχε αντιγράψει.

 **Θεματικά κέντρα:**

* Η επιστροφή στο σχολείο μετά τις θερινές διακοπές
* Χαρακτήρες κοριτσιών και φιλίες
* Κοινωνικές συνθήκες και παιδαγωγικές αντιλήψεις

Είδος κειμένου:

Πεζό εφηβικό αυτοβιογραφικό μυθιστόρημα



 Ενότητες:

 1η ενότητα: «Η τάξη γιορτάζει... στο σχολείο πανηγύρι»

το γιορτινό και εγκάρδιο κλίμα της πρώτης συνάντησης μετά τις καλοκαιρινές διακοπές.

2 η ενότητα: «Όταν μπήκε στη τάξη... το καλοκαίρι μου»

 Η πρώτη επαφή με το εκπαιδευτικό προσωπικό και πρώτη ώρα μαθήματος.

 3 η ενότητα: «Οι μαθήτριες ενθουσιάστηκαν... που φτερούγιζαν γύρω τους»

 Η πρώτη έκθεση της νέας σχολικής χρονιάς. Η νοσταλγία της Ζώρζ για τις καλοκαιρινές διακοπές της



 Γλώσσα:

* Απλή δημοτική, καθημερινή με συνηθισμένες εκφράσεις ( π.χ έγινε χαλασμός, η θάλασσα λάδι)
* Χρήση λεξιλογίου της σχολικής πραγματικότητας (π.χ έκθεση, κατάλογος )
* Χρήση λέξεων καθαρεύουσας ( αγαπηταί μαθήτριαι…)

 Ύφος:

Απλό, ζωντανό, ζωηρό, παραστατικό, γοργό, γλαφυρό αυστηρό (καθηγητικό)











Αφηγηματικοί τρόποι (3)

Περιγραφή

Διάλογος

Αφήγηση

 Παράλληλο κείμενο:

 Απόσπασμα από το βιβλίο της Βούλας Μάστορη ‘’Στο Γυμνάσιο’’

** Kείμενο 1 [Πρώτη μέρα στο Γυμνάσιο]**[**\***](http://ebooks.edu.gr/ebooks/v/html/8547/2256/Neoelliniki-Glossa_A-Gymnasiou_html-empl/indexb_1.htm)

Κατηφόρισε σοβαρή, όπως ταίριαζε σ' ένα γυμνασιοκόριτσο, την καινούρια ακόμη γειτονιά της. Διέσχισε γρήγορα, όπως άρμοζε, την Πάνω Πλατεία και μπήκε στο δρόμο με τα μαγαζιά. Ούτε ματίτσα αριστερά και δεξιά. Με βιαστικό βήμα, έφτασε στην Κάτω Πλατεία, πέρασε απέναντι και μπήκε επιτέλους στο δρόμο που βρισκόταν το Γυμνάσιο. Ήταν κι αυτή πια γυμνασιοκόριτσο! Πήρε μια βαθιά ανάσα και μπήκε στον αυλόγυρο. Αμέσως όμως ένιωσε να βουλιάζει. Θεέ, πόσο τεράστιοι ήταν όλοι τους! Κι αυτή σαν νάνος! Ολόκληροι άντρες και γυναίκες! Πέρασε διστακτικά από δίπλα τους κι εκείνοι χαμήλωσαν το βλέμμα τους κατά τη μεριά της χαμογελώντας.

«[…] Και δεν ξέρω κανέναν εδώ. Και δες τι αέρα που έχουν όλες αυτές οι κυράτσες. Εγώ είμαι σαν βλαχαντερό!» σκέφτηκε αναψοκοκκινισμένη και ζάρωσε σε μια άκρη.

– Άννα!

Γύρισε κι είδε το Γιώργο. […]

– Tι θες σε τούτο το προαύλιο; […] Eμείς μένουμε στο κάτω προαύλιο. Δε σ' το 'πανε; Πάμε.

Η Άννα τον ακολούθησε αμίλητη.

– Εφέτος έχει έρθει καινούριος γυμνασιάρχης. Λένε πως είναι πολύ αυστηρός. Στο προηγούμενο Γυμνάσιο που ήταν, λένε, τους είχε κάνει όλους στρατιωτάκια, καθηγητές και μαθητές! […]

Tο κουδούνι τού έκοψε την κουβέντα. Έπρεπε να βρουν τώρα πού έκανε σειρά η τάξη τους. Και γρήγορα μάλιστα, γιατί οι καθηγητές είχαν ήδη βγει και στήνονταν με σεβασμό πίσω από έναν ψηλόλιγνο άντρα. «Αυτός είναι!» ακούστηκαν μερικά ψιθυρίσματα. Έπειτα ήρθε ο παπα-Νικόλας που τους έκανε αγιασμό και στο Δημοτικό. «Χμ, γι' αυτό εμείς αργούσαμε να μπούμε…» σκέφτηκε αθέλητα η Άννα, λογαριάζοντας τον εαυτό της ακόμη με τα παιδιά του Δημοτικού παρά με τούτους εδώ τους μαντράχαλους.

Ο αγιασμός έγινε όπως συνήθως, αλλά μετά βγήκε μπροστά ο γυμνασιάρχης κι άρχισε ένα κατεβατό από «πρέπει» κι «απαγορεύεται», που έκανε όλο το ακροατήριο κάτω να στενάξει. Από τις μεγάλες μάλιστα τάξεις ακούστηκαν έντονες διαμαρτυρίες.

– Δε θα ανεχτώ! φώναξε ο γυμνασιάρχης. Και τώρα οι μαθητές ν' αρχίσουν να προχωρούν απ' αριστερά και να μπαίνουν από την κυρία είσοδο στο πάνω προαύλιο. Οι μαθήτριες από δεξιά. Θα μπαίνουν από την πλαϊνή. […]

Πάλι ακούστηκαν διαμαρτυρίες.

– Δε θα ανεχτώ, είπα! Πάραυτα! Από αύριο θα υποστούν κυρώσεις οι μη συμμορφωθέντες!

– Κατάλαβες τι είπε τώρα; ρώτησε η Άννα τη διπλανή της, μια κοντούλα ξανθομάλλα.



– Όχι και τόσο. Θα δούμε όμως… Με λένε Αγγέλα. Εσένα;

– Άννα.

– Καθόμαστε μαζί;

– Γιατί όχι; Στο πρώτο, έτσι;

– Πού αλλού; Με τέτοιο μπόι…

Και γέλασαν.

   Bούλα Μάστορη, *Στο Γυμνάσιο*, εκδ. Πατάκη, 1998

\* Oι τίτλοι σε αγκύλη είναι επιλογή της συγγραφικής ομάδας.

**Eρώτηση κατανόησης**

* Πώς νιώθει η Άννα, η κύρια ηρωίδα του αποσπάσματος, μόλις μπαίνει για πρώτη φορά στο χώρο του Γυμνασίου;
* Aπό πού καταλαβαίνουμε τα συναισθήματά της;



**Kείμενο 2 [Μιλώ, ζωγραφίζω, γράφω]**

**Το πρόσωπο, τα χέρια και η φωνή**

Οι άνθρωποι πιθανόν ξεκίνησαν να μιλούν 30.000 με 50.000 χρόνια πριν. Η επικοινωνία, όμως, είναι μια ιστορία που ξεκινά πολύ παλιότερα! Τα χέρια και το πρόσωπο μπορούσαν και μπορούν να είναι τόσο εκφραστικά όσο οι λέξεις και καμιά φορά περισσότερο από αυτές. Έτσι, πολύ πριν εμφανιστεί η γραφή, οι χειρονομίες και οι γκριμάτσες είχαν δημιουργήσει τη δική τους γλώσσα. Στην αρχή οι άνθρωποι συγκρατούσαν όλες τις πληροφορίες στο μυαλό τους. Οι γονείς μετέφεραν τις γνώσεις στα παιδιά τους μιλώντας σ' αυτά, αφού κανείς δεν ήξερε να γράψει. Όμως, είναι δύσκολο να θυμόμαστε τα πάντα κι έτσι, πολλές φορές, πολύτιμα κομμάτια της ιστορίας χάνονταν μέσα στο χρόνο.

   **Από το λόγο στην εικόνα**

   Ήταν φυσικό, λοιπόν, κάποια στιγμή να δημιουργηθεί έντονη η ανάγκη να καταγράφονται τα πάντα. Έτσι γεννήθηκε η ζωγραφική (ζωγραφίζω = «γράφω τη ζωή»). Η γραπτή επικοινωνία ξεκίνησε με ζωγραφιές. Οι ζωγραφιές, περνώντας από πολλά στάδια, απλοποιήθηκαν και εξελίχτηκαν σε γράμματα.

   **Η επανάσταση του αλφάβητου**

   Χίλια χρόνια πριν από το Χριστό, έγινε μια αληθινή επανάσταση με την επινόηση του αλφάβητου. Οι αρχαίοι Φοίνικες, που ήταν έμποροι και ταξιδευτές και κατοικούσαν στο σημερινό Λίβανο, δημιούργησαν το πρώτο αλφάβητο που αποτελούνταν από 22 γράμματα, τα οποία ήταν όλα σύμφωνα. Μεταξύ 9ου και 8ου αιώνα π.Χ., οι Έλληνες πρόσθεσαν στο φοινικικό αλφάβητο τα φωνήεντα α, ε, ι, ο, ου. Βασισμένοι στο ελληνικό αλφάβητο, οι Ρωμαίοι δημιούργησαν το λατινικό, που σήμερα είναι το πιο γνωστό αλφάβητο στον κόσμο.

   Η γραφή είναι ένας τρόπος να αποθηκεύονται και να μεταφέρονται πληροφορίες σε ανθρώπους που τους χωρίζει ο χρόνος και η απόσταση.

περ. «Eρευνητές», εφημ. *H KAΘHMEPINH*, 28/3/1999

**Eρωτήσεις κατανόησης**

1. Ποιοι ήταν οι πρώτοι τρόποι με τους οποίους επικοινωνούσαν οι άνθρωποι;
2. Γιατί η επινόηση του αλφάβητου θεωρείται επανάσταση στην ιστορία του ανθρώπου;

Ερωτήσεις δημιουργικής γραφής

1.Να γράφεις στο ιστολόγιο του σχολείου σου ένα άρθρο όπου περιγράφεις τη σχολική ζωή στην εποχή της Ζωρζ Σαρή και τη συγκρίνεις με τη σημερινή. (σχέσεις μαθητών, καθηγητές κτλ.)

2.Μόλις έχεις επιστρέψει στο σπίτι μετά την πρώτη μέρα στο σχολείο. Γράψε στο ημερολόγιό σου μια σελίδα με τα συναισθήματα και τις προσδοκίες σου απ΄αυτή την επιστροφή.